ምርጫ ቦርድ ኢሕአዴግ በይፋ ሕጋዊ ሰውነት እንዲያጣ ወሰነ
አንድ-አራተኛ ሀብቱ ለሕወሓት እንዲሰጥ ተወስኗልየኢትዮጵያ ብሔራዊ ምርጫ ቦርድ ኢሕአዴግ በይፋ ሕጋዊ ሰውነት እንዲያጣ መወሰኑን፣ ማክሰኞ ጥር 26 ቀን 2011 ዓ.ም. አመሻሽ ላይ ባወጣው መግለጫ አስታወቀ፡፡ኢሕአዴግ በሊቀመንበሩ አማካይነት በላከው ደብዳቤ ግንባሩ መፍረሱን ለቦርዱ ያሳወቀ መሆኑን፣ በሌላ በኩል ደግሞ ሕዝባዊ ወያነ ሓርነት ትግራይ (ሕወሓት) በሊቀመንበሩ በተጻፈ ደብዳቤ ግንባሩ በመፍረሱ የንብረት ክፍፍልን አስመልክቶ ቦርዱ ውሳኔ እንዲሰጥበት ጥያቄ መቅረቡን ምርጫ ቦርድ ገልጿል፡፡የኢሕአዴግን መፍረስ የመወሰን ሥልጣን የቦርዱ በመሆኑ ግንባሩም ሆነ ሕወሓት ስለግንባሩ መፍረስ መጥቀሳቸው የማይገባ ቢሆንም፣ ሁለቱ ሊቃነ መናብርት ያቀረቧቸውን የጽሑፍ ጥያቄዎች መሠረት በማድረግ ግንባሩ መፍረስ አለበት ወይ? ከፈረሰስ ውጤቱ ምን ይሆናል? በማለት መርምሮ ውሳኔ መስጠቱን ምርጫ ቦርድ አስረድቷል፡፡ምርጫ ቦርድ የግንባሩ አባል ሦስት ፓርቲዎች ከግንባሩ ወጥተው አዲስ ውህድ ፓርቲ መመሥረታቸውን የብልጽግና ፓርቲን አመሠራረት ከሚያሳየው መዝገብ መረዳቱን በመጠቆም፣ ግንባሩ በተግባር መፍረሱን ቦርዱ በሙሉ ድምፅ ወስኗል ሲል አስታውቋል፡፡ በግንባሩ መፍረስ ምክንያት ቦርዱ የኢሕአዴግን ንብረት አስመልክቶ ውሳኔ መስጠት እንደሚያስፈልግም መረዳቱን፣ በመሆኑም የኢሕአዴግ አባል ድርጅት የነበሩት ሦስቱ ማለትም አዴፓ፣ ኦዴፓና ደኢሕዴን ብልጽግና የሚባል ፓርቲ መመሥረታቸውን፣ በሌላ በኩል ደግሞ ሕወሓት ህልውናውን ጠብቆ የቆየ ፓርቲ በመሆኑ በሕጉ መሠረት በብልፅግናና በሕወሓት መካከል የኢሕአዴግን ንብረት ክፍፍል ማድረግ እንደሚገባ ቦርዱ መገንዘቡን በመግለጫው ጠቁሟል፡፡ በመሆኑም ቦርዱ የኢሕአዴግን ንብረት አስመልክቶ ባለ አራት ነጥብ ውሳኔዎች ማስተላለፉን አስታውቋል፡፡አንደኛ ብልጽግናና ሕወሓት የኢሕአዴግ ንብረትና ሒሳብ የሚያጣራ አጣሪ በጋራ እንዲሰይሙ፣ ሁለተኛ በኢሕአዴግ ስም ያለ ማናቸውም ዕዳ ተጣርቶ እንዲከፈል፣ ሦስተኛ ከዕዳ ክፍያ ቀሪ የሆነ ሀብት ሦስት-አራተኛው ለብልጽግና ፓርቲ (የሦስቱ የኢሕአዴግ አባል ድርጅቶች ውህደት በመሆኑ)፣ አንድ-አራተኛው ደግሞ ለሕወሓት ድርሻ መሆኑ ታውቆ በዚያ መሠረት ክፍፍል እንዲያጠናቅቁ፣ አራተኛ ከላይ የተጠቀሱትን ተግባራት በሕጉ መሠረት በስድስት ወራት ውስጥ ለቦርዱ እንዲያሳውቁ ተወስኗል፡፡ ውሳኔውም በጽሑፍ እንደሚደርሳቸው ቦርዱ ገልጿል፡፡